የቱርክ ባለኃብቶች ኢትዮጵያ ውስጥ ተጨማሪ የኢንቨስትመንት ሥራ ለማከናወን ፍላጎት አላቸው
የቱርክ ባለሀብቶች ኢትዮጵያ ውስጥ ከጨርቃ ጨርቅ ኢንቨስትመንት በተጨማሪ በሌሎች የኢንቨስትመንት አማራጮች መሰማራት እንደሚፈልጉ የአገሪቱ የኢኮኖሚ ሚኒስትር ገለጹ። የሕዝብ ተወካዮች ምክር ቤት አፈ ጉባዔ አባ ዱላ ገመዳ በቱርክ የኢኮኖሚ ሚኒስትር ቡለቲን ኡገርን የተመራ የአገሪቱ ከፍተኛ የልዑካን ቡድንን ትናንት በጽህፈት ቤታቸው ተቀብለው አነጋግረዋል። ሚኒስትሩ በዚሁ ጊዜ እንዳሉት የቱርክ ባለኃብቶች በሆቴልና ቱሪዝም፣ በሞባይል አክሰሰሪዎች ማስፋፊያ፣ በግንባታ መሣሪያዎችና በኤሌክትሪክ ማስተላለፊያ ገመዶች ምርትና ብረታ ብረት ኢንዱስትሪ ኢንቨስትመንት መስክ ኢትዮጵያ ውስጥ መዋእለ ነዋያቸውን ማፍሰስ ፍላጎት አላቸው።ኢትዮጵያ ሰፊ የሰው ጉልበትና የፋብሪካ ጥሬ ዕቃዎች በቅርቡ መገኘታቸው ከአስተማማኝ ሠላምና መረጋጋት ተዳምሮ ቱርካውያን ባለኃብቶች ሰፊ የኢንቨስትመንት ሥራ ለማካሄድ ቁርጠኛ መሆናቸውን ሚኒስትሩ ገልጸዋል።በኢትዮጵያ መንግሥት በኩል ያለው የልማት ተነሳሽነትና አስተማማኝ ፀጥታም በሌሎች የአፍሪካ ሀገሮች የሚገኙ የቱርክ ኢንቨስትመንቶች ወደ ኢትዮጵያ ለማዛወር ዝግጅት እየተደረገ መሆኑን ጠቁመዋል።የሕዝብ ተወካዮች ምክር ቤት አፈ-ጉባዔ አባ ዱላ ገመዳ በበኩላቸው የቱርክ ባለኃብቶች ከዚህ በፊት በተሰማሩባቸው የኢንቨስትመንት ዘርፎች ውጤታማ መሆናቸውን ጠቅሰው በቀጣይ ለሚደረጉ የኢንቨስትመንት ሥራዎች መንግሥት አስፈላጊውን ድጋፍ እንደሚያደርግ አረጋግጠዋል።ለዜጎች ሰፊ የሥራ ዕድል በመፍጠር፣ የቴክኖሎጂ ሽግግር በማስገኘትና የውጭ ምንዛሬን በማስቀረት ረገድ የቱርክ ባለኃብቶች ውጤታማ ሥራ እየሰሩ መሆናቸውን ኢዜአ ዘግቧል።